Document ID: 31986R1764

Uredba Komisije (EGS) št. 1764/86
z dne 27. maja 1986
o najnižjih kakovostnih zahtevah za proizvode na osnovi paradižnika, upravičene do proizvodne pomoči
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 426/86 z dne 24. februarja 1986 o skupni ureditvi trga za predelano sadje in zelenjavo [1] in zlasti člena 6(4) Uredbe,
ker člen 2(1) Uredbe (EGS) št. 426/86 predvideva sistem proizvodne pomoči za nekatere proizvode; ker člen 6(1)(b) Uredbe določa, da se bo pomoč izplačala le za proizvode, ki bodo ustrezali najnižjim določenim standardom kakovosti;
ker je namen takih kakovostnih zahtev preprečevati proizvodnjo tistih proizvodov, po katerih ni povpraševanja, ali proizvodov, ki bi porušili tržno ravnovesje; ker morajo zahteve temeljiti na tradicionalnih poštenih proizvodnih postopkih;
ker je treba za izvajanje sistema proizvodne pomoči to uredbo uporabljati v povezavi z Uredbo Komisije (EGS) št. 1599/84 z dne 5. junija 1984 o določitvi podrobnih pravil za uporabo proizvodne pomoči za predelano sadje in zelenjavo [2], kakor je bila nazadnje spremenjena z Uredbo (EGS) št. 1155/86 [3], zlasti glede preskušanja predelanih proizvodov;
ker so kakovostne zahteve, določene v tej uredbi, merila za izvajanje sistema proizvodne pomoči; ker Komisija še ni določila kakovostnih zahtev za trženje teh proizvodov; ker smejo države članice v ta namen še naprej uporabljati nacionalne zahteve pod pogojem, da so v skladu z določbami Pogodbe o prostem pretoku blaga;
ker Upravljalni odbor za predelano sadje in zelenjavo ni podal mnenja v roku, ki ga je določil njegov predsednik,
SPREJELA NASLEDNJO UREDBO:
Člen 1
Ta uredba določa najnižje kakovostne zahteve, ki jih morajo izpolnjevati proizvodi na osnovi paradižnika, kakor so določeni v členu 1(2) Uredbe (EGS) št. 1599/84, da bi bili upravičeni do proizvodne pomoči iz člena 2(1) Uredbe (EGS) št. 426/86.
Člen 2
Za proizvodnjo proizvodov iz člena 1 se uporabljajo le sveži, rdeči, zdravi, zreli in čisti paradižniki (plodovi Lycopersicum esculentum P. Mill), primerni za predelavo, in kjer se to uporablja, le sorte iz člena 2(1) Uredbe (EGS) št. 1599/84.
NASLOV I Zahteve za olupljene paradižnike
Člen 3
Za namene tega naslova pomenijo "olupljeni paradižniki":
- olupljene cele in v koščkih zamrznjene paradižnike ter
- olupljene cele in v koščkih konzervirane paradižnike,
kakor so opredeljeni v členu 1(2)(h), (ij), (k) in (l) Uredbe (EGS) št. 1599/84.
Člen 4
1. Olupljenim paradižnikom se smejo dodati le naslednje sestavine:
- voda,
- paradižnikov sok,
- paradižnikov koncentrat,
- navadna sol (natrijev klorid),
- naravne začimbe, aromatična zelišča in njihovi izvlečki ter naravne arome.
Pri proizvodnji olupljenih paradižnikov se smeta kot dodatka uporabljati le citronska kislina (E 330) in kalcijev klorid (509).
2. Količina dodane navadne soli ne sme preseči 3 % neto mase in, kadar je dodan kalcijev klorid, celotna vsebnost kalcijevega iona ne sme presegati 0,045 % pri celi obliki in 0,080 % pri obliki kočkov. Pri določanju količine dodane navadne soli se šteje, da je naravna vsebnost kloridov v suhi snovi enaka 2 %.
3. Dodana paradižnikov sok in koncentrat morata izpolniti najnižje zahteve, določene v naslovu II.
Člen 5
1. Olupljeni paradižniki ne smejo imeti tuje arome in vonja, njihova barva pa mora biti značilna za uporabljeno sorto in za ustrezno predelane olupljene paradižnike.
2. Olupljeni paradižniki morajo biti dejansko brez kožice. Celi olupljeni paradižniki morajo biti prav tako dejansko brez pegastih delov.
3. Prisotnost plesni v olupljenih paradižnikih (paradižnikih in prekrivajoči tekočini) ne sme preseči 50 % pozitivnih polj in vrednost pH ne sme preseči 4,5.
Člen 6
1. Proizvodi se štejejo za skladne s členom 5(2), če niso presežene naslednje tolerance nepravilnosti:
- pege: 35 cm2 celotne površine,
- kožica:
- v celi obliki: 300 cm2 celotne površine,
- v obliki koščkov: 1250 cm2 celotne površine.
Tolerance se določijo za 10 kg neto mase.
2. V odstavku 1:
(a) "pege" pomenijo površine, na katere so prodrle površinske poškodbe in se zato po barvi ali strukturi močno razlikujejo od normalnega paradižnikovega tkiva ter bi jih bilo običajno treba odstraniti med predelavo;
(b) "kožica" pomeni tako kožico, ki se drži paradižnikovega mesa, in kožico, ki je prosto v posodi.
Člen 7
1. V zvezi z olupljenimi konzerviranimi paradižniki morajo zavzeti paradižniki in prekrivajoča tekočina v posodi najmanj 90 % vodne prostornine posode.
2. Odcejena neto masa celih olupljenih konzerviranih paradižnikov mora biti v povprečju enaka najmanj 56 % vodne kapacitete posode, izražene v gramih.
3. Če so olupljeni paradižniki pakirani v steklenih posodah, se pred izračunom odstotkov iz odstavkov 1 in 2 vodna kapaciteta zmanjša za 20 ml.
NASLOV II Zahteve za paradižnikov sok in paradižnikov koncentrat
Člen 8
V tem naslovu pomenita "paradižnikov sok" in "paradižnikov koncentrat" proizvoda, opredeljena v členu 1(2)(n) in (o) Uredbe (EGS) št. 1599/84.
Člen 9
1. Paradižnikovemu soku in paradižnikovemu koncentratu se smejo dodati le naslednje sestavine:
- navadna sol (natrijev klorid),
- naravne začimbe, aromatična zelišča in njihovi izvlečki ter naravne arome.
2. Pri proizvodnji paradižnikovega soka in paradižnikovega koncentrata se sme kot dodatek uporabljati citronska kislina (E 330). Poleg tega se pri proizvodnji:
- paradižnikovega soka z manj kakor 7 % vsebnosti suhe snovi sme uporabljati askorbinska kislina (E 300). Vendar masni delež vsebnosti askorbinske kisline v končnem proizvodu ne sme preseči 0,03 %;
- paradižnikovega koncentrata v prahu sme uporabljati silicijev dioksid (551). Vendar masni delež vsebnosti silicijevega dioksida v končnem proizvodu ne sme preseči 1 %.
3. Količina dodane navadne soli ne sme preseči:
(a) masnega deleža 15 % v suhi snovi za paradižnikov koncentrat z vsebnostjo suhe snovi nad 20 % in
(b) masnega deleža 3 % neto mase za druge paradižnikove koncentrate in paradižnikov sok.
Pri določanju količine dodane navadne soli se šteje, da je naravna vsebnost kloridov v suhi snovi enaka 2 %.
Člen 10
1. Paradižnikov sok in paradižnikov koncentrat morata imeti:
(a) značilno rdečo barvo in
(b) dobro aromo, značilno za pravilno predelan proizvod.
Proizvodi ne smejo imeti tujega okusa, zlasti okusa po zažganem ali karameliziranem proizvodu.
2. Paradižnikov sok in paradižnikov koncentrat ne smeta imeti:
(a) vidnih tujih rastlinskih delcev, vključno s kožico, semeni in drugimi tršimi deli paradižnika;
(b) skoraj nobenih mineralnih nečistoč.
3. Skladnost z zahtevami iz odstavka 2 se šteje kot izpolnjena, če:
(a) je prisotnost kakršnih koli tujih rastlinskih delcev mogoče ugotoviti le na podlagi temeljitega pregleda s prostim očesom; in
(b) vsebnost mineralnih nečistoč ne presega 0,1 % vsebnosti suhe snovi, zmanjšane za kakršenkoli dodatek navadne soli in, pri paradižnikovem koncentratu v prahu, kakršenkoli dodatek silicijevega dioksida
4. Paradižnikov sok in paradižnikov koncentrat morata imeti:
(a) enakomerno razporejeno teksturo in konsistenco, ki kažeta na pravilne predelovalne prakse;
(b) masni delež vsebnosti sladkorja v suhi snovi, izražen kot invertni sladkor, najmanj 42 %, zmanjšan za kakršenkoli dodatek navadne soli;
(c) masni delež skupnih kislin, ki jih je mogoče titrirati, izražen kot kristaliziran monohidrat citronske kisline, ki ne presega 10 % vsebnosti suhe snovi, zmanjšan za kakršenkoli dodatek navadne soli;
(d) masni delež hlapnih kislin, izražen kot ocetna kislina, ki ne presega 0,4 % vsebnosti suhe snovi, zmanjšan za kakršenkoli dodatek navadne soli;
(e) vrednost pH ne presega 4,5.
5. Prisotnost plesni v paradižnikovem soku in paradižnikovem koncentratu ob razredčitvi z vodo za doseganje 8 % vsebnosti suhe snovi ne sme preseči 70 % pozitivnih polj. Za paradižnikov sok z vsebnostjo suhe snovi manj kakor 8 % se odstotek pozitivnih polj zmanjša sorazmerno glede na vsebnost suhe snovi.
NASLOV III Zahteve za paradižnikove kosmiče
Člen 11
Za namene tega naslova pomenijo "paradižnikovi kosmiči" proizvod iz člena 1(2)(m) Uredbe (EGS) št. 1599/84.
Člen 12
1. Paradižnikovi kosmiči morajo imeti:
(a) značilno rdečo barvo in
(b) dobro aromo, značilno za pravilno predelan proizvod, in
(c) ne smejo imeti tuje arome in vonja.
2. Vsebnost suhe snovi paradižnikovih kosmičev mora biti najmanj 93 %.
3. Masni delež vsebnosti skupnih mineralnih in rastlinskih nečistoč v proizvodu ne sme preseči 1 %. Za ta namen "rastlinske nečistoče" pomenijo rastlinske delce, vidne s prostim očesom, ki niso del samega plodu ali se držijo svežega plodu, vendar bi se morali med predelavo odstraniti, zlasti paradižnikovi listi, stebla in čani listi.
4. Pri proizvodnji paradižnikovih kosmičev se sme kot dodatek uporabljati silicijev dioksid (551). Vendar masni delež vsebnosti silicijevega dioksida ne sme presegati 1 %.
5. Prisotnost plesni v paradižnikovih kosmičih po homogenizaciji z vodo za doseganje 8 % vsebnosti suhe snovi ne sme preseči 70 % pozitivnih polj.
NASLOV IV Zahteve v zvezi s posodami in preverjanjem
Člen 13
1. Posode s konzerviranimi olupljenimi paradižniki, celimi ali v koščkih, in paradižnikovim sokom, morajo biti označene z navedbo datuma in leta proizvodnje ter imena predelovalca. Če se je paradižnikov sok, predelan ob različnih datumih, pred pakiranjem skladiščil skupaj, se morajo navesti vsi datumi proizvodnje.
2. Določbe odstavka 1 se uporabljajo tudi za proizvode na osnovi paradižnika, če se taki proizvodi med predelavo pakirajo v posodo, v kateri bodo zapustili objekte predelovalca. Če so taki proizvodi skladiščeni v cisternah ali podobnih posodah za nadaljnje pakiranje ali predelavo, morajo biti na posodah navedeni datumi proizvodnje. Če so taki proizvodi pakirani v svoje končne posode, morajo biti na teh posodah navedeni datumi proizvodnje in ime predelovalca.
3. Označevanje iz tega člena je lahko v kodni obliki, odobrijo pa ga pristojni organi v državi članici proizvodnje. Ti organi smejo v zvezi z označevanjem sprejeti dodatne določbe.
Člen 14
Predelovalec dnevno in v rednih intervalih med predelovalnim procesom preverja, ali so proizvodi v skladu z zahtevami za upravičenost do pomoči. Izid preverjanj se zabeleži.
Člen 15
1. Analitske metode za določanje:
(a) vsebnosti suhe snovi;
(b) naravnih topnih trdnih snovi;
(c) vsebnosti soli;
(d) vsebnosti sladkorja;
(e) skupnih kislin;
(f) hlapnih kislin;
(g) vsebnosti mineralnih nečistoč;
(h) vrednosti pH;
(i) vsebnosti kalcijevega iona; in
(j) vsebnosti silicijevega dioksida
so določene v Prilogi.
2. Prisotnost plesni se mora določiti v skladu z metodo AOAC (Association of Official Analytical Chemists) (določanje prisotnosti plesni po Howardu).
3. Metode iz odstavka 1 in 2 se morajo uporabljati za dokončno določitev upravičenosti do proizvodne pomoči. Za rutinske analize se smejo uporabljati druge metode.
Člen 16
Ta uredba začne veljati 1. julija 1986.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. maja 1986

Labels: 3
17
6